Skande dat Suna Venter nie beskerm is nie | Netwerk24
Deur Ann, Douglas 03 Julie 2017 06:00
"Suna het dapper gestry" deur Ivor Price (01.07) verwys. Dit is nog baie onwerklik, die besef dat Suna Venter dood is, wil nie indring nie. Ek het haar nie persoonlik geken nie, net van die radio en die SAUK-8 se gebeure. Sy was so jonk.
'n Pragtige vrou. Wie is die skuldiges wat indirek vir haar dood verantwoordelik is? Hoekom skuil die lafaards nou? Ivor sê sy was amper obsessief oor 'n onafhanklike nuuskantoor vry van politieke inmenging. Wat logies is. As jy nie valsheid kan verdra nie, in my oë, kan mense reken jy is obsessief.
Mense kan ook baie gou dink en sê moenie krap waar dit nie jeuk nie. As jy dan aanhou krap, sal dié vir wie jy kwansuis bygestaan het, vinnig afstand kry. Hulle wil nie met jou vereenselwig word nie.
Dit is 'n skande dat sy nie beskerm is teen dié wat haar geterroriseer het nie. Maar hopelik sal daar eendag weer wet en orde in die land wees. Gevolge sal dan hopelik gedra kan word vir lafhartige dade. Intussen hoop ek die kollegas wat Suna nie bygestaan het nie slaap baie sleg.